Israelse bendeleier in Bryanston vasDie voortvlugtiges is vroeg Donderdag vasgetrek. (Foto: Verskaf) ŉ Berugte Israelse bendeleier is Donderdag in Bryanston, Johannesburg, vasgetrek nadat hy al jare lank deur Interpol gesoek word. Sewe voortvlugtiges is in dieselfde multidissiplinêre operasie in hegtenis geneem nadat wetstoepassingsowerhede in die vroeë oggendure op ŉ huis in die gegoede gebied toegeslaan het. Kol. Athlenda Mathe, polisiewoordvoerder, sê Interpol het in 2015 reeds ŉ sogenaamde rooi kennisgewing vir die 46-jarige bendeleier uitgereik. “Hy word gesoek in Israel in verband met sameswering om moord te pleeg en poging tot moord.” Die voortvlugtige is die leier van ŉ misdadige organisasie in Israel genaamd Abergil Organisation. Volgens Israelse owerhede is die verdagte berug vir verskeie bendebedrywighede wat verband hou met dwelmhandel, afpersing en ander misdadige aktiwiteite. Hy word egter gesoek in twee spesifieke voorvalle wat in onderskeidelik 2003 en 2004 plaasgevind het. Die bendeleier het na bewering in albei gevalle dieselfde man probeer vermoor deur ŉ bom bo of onder die man se motor te plaas. “In die eerste ontploffing het vyf mense ernstige beserings opgedoen, maar almal het wonderbaarlik oorleef,” sê Mathe. “Met die tweede ontploffing, wat op dieselfde man gemik was, is ŉ bom bo-op sy motor geplaas. Altesame drie mense het weens die ontploffing ernstige beserings opgedoen.” Nadat Interpol intelligensie ontvang het dat die betrokkenes in Bryanston skuil, is hulle eindelik Donderdag in hegtenis geneem. Die polisie het die huis gefynkam en op 12 vuurwapens beslag gelê, waaronder vyf aanvalsgewere en sewe pistole, drie motorfietse wat na bewering gesteel is, asook $40 000 (byna R700 000) in kontant. Die betrokke wetstoepassingsowerhede se ondersoek duur voort.